《击球口号戏陈统制》
宋代·陈元晋

筑场千步柳营东，樽俎精神坐折冲。
星弹流空惊过鸟，霜蹄追电捷游龙。
身轻鞍马人如画，胆落猩鼯穴已空。
归去翠眉环玉帐，钗儿多乞锦缠红。

作者简介：宋抚州崇仁人，原本蜀人，字明父。宁宗嘉定四年进士。授雩都尉，迁知福州、融州，累官邕管安抚使。嗜学好义，居官有政声。尝建渔墅书院。为文多愤世嫉俗之言，指陈当时利病极痛切。有《渔墅类稿》。